ดับร้อนหุ้นไอพีโอ
โบรกเกอร์เสียงแตกกำหนดซิลลิง 100%&#8216;ชมรมวาณิชธนกิจ&#8217;ถกเครียดวันพุธนี้
26 ก.พ. 2556

โบรกเกอร์เสียงแตกกำหนดซิลลิง 100%‘ชมรมวาณิชธนกิจ’ถกเครียดวันพุธนี้
โบรกเกอร์เสียงแตก ซิลลิงฟลอร์ หุ้นไอพีโอ ชมรมไอบีประชุม 27 ก.พ. หาข้อสรุปให้ตลาดเคาะ 
ผู้บริหารสายงานวาณิชธนกิจ บริษัทหลักทรัพย์ (บล.) แห่งหนึ่ง เปิดเผยว่า ขณะนี้ที่ปรึกษาการเงิน ซึ่งเป็นสายงานวาณิชธนกิจมีความเห็นแตกต่างกันกรณีราคาปรับขึ้นสูงสุด (ซิลลิง) และลง (ฟลอร์) วันแรก ของหุ้นที่เสนอขายประชาชนทั่วไปครั้งแรก (ไอพีโอ) ให้กำหนดคงเดิมซิลลิงฟลอร์ 200% หรือปรับลดเหลือ 100% ของราคาจองซื้อ 
สาเหตุที่ต้องปรับปรุงเกณฑ์ราคา เนื่องจากปัจจุบันหุ้นไอพีโอที่เข้าซื้อขายวันแรก ส่วนใหญ่ราคาปรับตัวขึ้นแรงถึง 200% แม้ว่าภาวะตลาดโดยรวมจะเอื้ออำนวย แต่การขึ้นแรงๆ ไม่ได้เกิดจากความต้องการลงทุนแท้จริง แต่เป็นการเก็งกำไรตามกระแสหุ้นจอง 200% เกรงว่าจะส่งผลกระทบต่อนักลงทุนที่เข้าไปเก็งกำไร 
“หุ้นไอพีโอที่ขึ้นไปแรงๆ วันแรก 200% อัตราส่วนราคาต่อกำไรต่อหุ้น หรือพี/อี สูงๆ 40-50 เท่า มีความเสี่ยงสูงมาก เห็นได้จากราคาหุ้นหลังเข้าตลาดปรับตัวลงทุกวัน บางตัวปรับตัวลงเป็นอาทิตย์ หรือเป็นเดือน เพื่อลงมาหาราคาที่เหมาะสมของตัวหุ้น ฉะนั้นนักลงทุนที่เข้าไปเก็งกำไรจะเกิดความเสียหายได้” วาณิชธนกิจ เปิดเผย
แหล่งข่าวอีกรายหนึ่ง กล่าวว่า การพิจารณาซิลลิงฟลอร์ ของราคาหุ้นใหม่ในวันแรกจะต้องศึกษาข้อมูลให้ครบถ้วนและรอบคอบ เพราะการปรับลดซิลลิงเหลือ 100% อาจจะทำให้หุ้นใหม่มีความ น่าสนใจน้อยลง หรืออาจจะทำให้ธุรกิจวาณิชธนกิจได้รับผลกระทบ หรืออยู่ไม่ได้ในภาวะตลาดหุ้นซบเซา โดยเฉพาะบริษัทที่ไม่ได้อยู่ในเครือธนาคารพาณิชย์หรือในเครือบริษัทหลักทรัพย์
“เรื่องนี้ไม่ใช่ยังตกลงกันไม่ได้ในส่วนของเอกชน แต่ฝ่ายกำกับหรือพัฒนาก็ยังมีความเห็นแตกต่างกัน เพราะทำหน้าที่คนละส่วนกันจึงมองเห็นผลของการเปลี่ยนแปลงคนละมุม” แหล่งข่าวเปิดเผย 
นายชูพงศ์ ธนเศรษฐกร กรรมการผู้จัดการ สายงานวาณิชธนกิจ บริษัทหลักทรัพย์ คันทรี่ กรุ๊ป (CGS) กล่าวว่า หุ้นไอพีโอวันแรกควรกำหนดราคาซิลลิงฟลอร์ 100% หากเกินกว่านี้ พี/อี จะสูงเกิน 30 เท่า ซึ่งหุ้นใหม่ราคาขึ้นมา 200% เป็นไปตามกระแส ทำให้นักลงทุนไม่มีเวลาคิด และหากหุ้นดีจริงวันต่อมาราคาปรับตัวขึ้นไปซิลลิง 30% กี่วันก็ได้
“หุ้นไอพีโอเข้าตลาดวันแรกไม่ควรเกิน 100% ถ้าเกินกว่านี้ พี/อีก็สูงเกิน 30 เท่า ซึ่งนักลงทุนไม่เคยดูพี/อี ดูแต่กระแสมาเล่นกับหุ้นไอพีโอ ถ้าตลาดหลักทรัพย์กำหนด 100% สามารถหยุดความร้อนแรงราคาได้ และให้นักลงทุนรายย่อยมีเวลาคิด” นายชูพงศ์ กล่าว 
ทั้งนี้ หุ้นไอพีโอส่วนใหญ่วันแรกขึ้น 200% หลังจากนั้นวันที่ 2 ปรับตัวลงต่อเนื่อง เช่น อัคคีปราการ (AKP) วันแรกปิด 6 บาท จากราคาจอง 2 บาท หรือ 200% วันต่อมาขึ้นไปสูงสุด 7.70 บาท ปัจจุบันไม่สามารถขึ้นไปยืนเหนือ 4 บาท 
นายนรเชษฐ์ แสงรุจิ ประธานชมรมวาณิชธนกิจ หรือชมรมไอบี กล่าวว่า ชมรมจะมีการประชุมวันพุธที่ 27 ก.พ.นี้ โดยมีประเด็นซิลลิงฟลอร์หุ้นไอพีโอด้วย 
ทั้งนี้ ปัจจุบันมีบริษัทที่ทำธุรกิจที่ปรึกษาทางการเงินในการนำบริษัทเข้าตลาดหุ้นทั้งหมด 74 บริษัท และมีเพียง 33 บริษัท ที่เป็นบริษัทหลักทรัพย์ 
ส่วนปัญหาแย่งตัวเจ้าหน้าที่การตลาด (มาร์เก็ตติง) นางภัทธีรา ดิลกรุ่งธีระภพ ในฐานะนายกสมาคมบริษัทหลักทรัพย์ กล่าวกรณีนายสมชาย กาญจนเพชรรัตน์ ลาออกจากตำแหน่งประธานเจ้าหน้าที่บริหาร บล.เคที ซีมิโก้ เพื่อไปร่วมงานในตำแหน่งกรรมการผู้จัดการ บล.เคจีไอ (ประเทศไทย) และมีมาร์เก็ตติงตามไปว่า ไม่ได้เป็นเรื่องที่สร้างความกังวลให้กับทางสมาคมฯ แต่อย่างใด เนื่องจากนายสมชายครบอายุเกษียณและเป็นเรื่องปกติของคนที่ทำงานมานาน มีคนสนใจและมีลูกน้องที่จะติดตามไป
สมาคมฯ ไม่จำเป็นต้องมีมาตรการเรื่องการย้ายงานของมาร์เก็ตติง การย้ายงานเป็นเรื่องของแต่ละคนที่จะสามารถดำเนินการได้ 
สำหรับกรณีที่เคยมีข้อเสนอในบางส่วนว่า ควรให้ผลตอบแทนมาร์เก็ตติงในรูปแบบเงินเดือน มาทดแทนการจ่ายเงินในรูปการจ่ายเป็นค่าอินเทนซีฟ มองว่าข้อเสนอมีทั้งข้อดีและข้อเสีย หากเป็นมาร์เก็ตติงน้องใหม่จะไม่มีลูกค้าในมือ การจ่ายด้วยเงินเดือนก็จะน่าจะเหมาะสม แต่หากจ่ายด้วยอินเทนซีฟในภาวะปริมาณการซื้อที่สูง มาร์เก็ตติงจะได้ผลตอบแทนที่สูงตามไปด้วย ดังนั้นอาจเป็นไปได้ว่าการใช้ทั้งสองรูปแบบควบคู่กันไป
แหล่งข่าวจากบริษัทหลักทรัพย์ เปิดเผยว่า กระแสการชิงตัวมาร์เก็ตติงมีให้เห็นนอกจากกรณี บล.เคที ซีมิโก้ ไป บล.เคจีไอ (ประเทศไทย) ซึ่งพบว่าโบรกเกอร์ที่เพิ่งซื้อใบอนุญาตและเริ่มรุกธุรกิจหลักทรัพย์ในประเทศไทย มีการดึงมาร์เก็ตติงในอุตสาหกรรมอยู่อย่างเช่น บล.โอเอสเค (ประเทศไทย) บล.ซีไอเอ็มบี (ประเทศไทย) เป็นต้น